GENERAL Ratko Mladić dobio je obeležje u rodnom Kalinoviku. Bivši rukometni reprezentativac Srbije Vlada Mandić finansirao je oslikavanje murala s generalovim likom na novoizgrađenom zidu u Mladićevom zavičaju. Mural, koji je izradio umetnik iz Trebinja, dimenzija tri i po puta dva metra, ograđen je, pokriven reflektorima i kamerama i zaštićen neprobojnim staklom, kako neko ne bi pokušao da ga uništi.

Generalov sin Darko Mladić kaže da je ponosan što je u Kalinoviku podignut spomenik-mural Ratku Mladiću.

- Vlada Mandić mi ništa nije rekao, ali su mi ljudi iz Kalinovika rekli da je on finansirao taj spomenik, na kojem su sa dve strane naslikani Ratkovi portreti. Video sam kako to izgleda kad sam nedavno bio u Kalinoviku. Mogu samo da mu zahvalim što je to uradio. Nepoznati ljudi u celoj Republici Srpskoj, ali i u Srbiji, na svakom koraku mi prilaze, pitaju me za Ratkovo zdravlje i pozdravljaju ga. Inače, već godinama mural s njegovim likom stoji i na ulazu u Gacko.



Pročitajte još:Ševeningen kao prokleto lijevno

Darko kaže i da je rekao ocu u haškom pritvoru za spomenik u njegovom rodnom Kalinoviku:

- Drago mu je zbog toga, to mu daje snagu da podnosi sve ono što mu se dešava, ali on je skroman čovek. Ne veliča to. Nedavno su neki hteli da mu uplate 100 evra za kantinu, a on je rekao: "Ako ima ko gladan na Kosovu, njima da daju."

Istovremeno, u Kalinoviku uveliko niče i spomen-obeležje borcima oslobodilačkog rata koje finansira Opština uz pomoć Vlade Srpske. Idejno rešenje je uradio Ranko Okuka, rodom iz Nevesinja, magistar građevinarstva u Novom Sadu.

Još od dana donošenja haške presude Mladiću, boračka organizacija Kalinovika predala je zahtev Skupštini opštine za izgradnju monumentalnog obeležja u centru mesta.

- Mladić je prvi general u istoriji Kalinovika. Time se ponosimo, jer je od stupanja u vojnu službu pa do penzionisanja bio čestit oficir, izvanredan, dokazan vojskovođa, iz uvažene, čestite i poštovane familije, čiji je otac Neđo, partizanski borac, poginuo na Ivan-sedlu, u borbi sa ustašama 1943. godine - kaže, za "Novosti", Radosav Avram, predsednik Boračke organizacije Kalinovika. - Doživeo je Mladić sramna poniženja posle "Dejtona", a vrhunac svega je doživotna kazna zatvora izrečena u Hagu 22. novembra 2017. godine. Svi smo bili svedoci međunarodne sudske nepravde. Uspomenu na njega mi borci ćemo zauvek nositi u srcu, a centar grada će sada biti ukrašen i spomenikom borcima oslobodilačkog rata. Zahvalni smo odbornicima, a i opštinskom rukovodstvu, što su se odvažili da izgrade Centralni trg.

Radove na uređenju trga u Kalinoviku je na tenderu dobilo preduzeće "Rad gradnja" iz Trebinja, kojem u poslovima s kamenom pomažu kamenoresci iz Nevesinja i Bileće.

- Radove, vredne oko 250.000 maraka, finansira Opština Kalinovik sa 90.000 maraka dobijenih od Vlade RS. Ovim spomen-kompleksom grad dobija potpuno novi izgled, pa će uskoro uraditi i novu razglednicu grada - kaže, za naš list, Mileva Komlenović, načelnik Kalinovika u drugom mandatu.



Izgradnja spomenika u centru Kalinovika i budući izgled Centralnog trga

DA SE TRAG NE ZATRE

KUĆA poštara Ranka Kretovića ispunjena je fotografijama i slikama Ratka Mladića, a za naš list kaže da se sada oseća izuzetno ponosno na ovo što se radi u centru Kalinovika. Isto raspoloženje prenosi nam i Zdravko Mladić, jedini stanovnik u novoj kući Ratka Mladića, izgrađenoj u Božanićima. Tu je, kako kaže, da se kući trag ne zatre i dimnjak ne sruši. Na kafu kod Zdravka redovno svraća Momir Jojević, jer su on i Ratko braća od dve sestre.





